Muzyjōm Hansa Klossa kere nojdōwało sie we Katowicach przi hul. Gliwickij 6 ôstało ôdymkniynte lo zwiedzajōncych 1 marca 2009 ô 10 godzinie, a zawarte pod kōniec 2009 roku, skuli nowelizacyji ustawy ô muzyjach, podōg kerej niy wolno już użiwać miana muzyōm bez kōmercyjne placōwki. Muzyjōm to ôstoło zawarte tyż skirz zarzutōw ô rzekome zapyndy gyrmanizacyjne tego to przedsiymwziyńcia. Uōnygo idyjodowca a tworziciel je Piotr Owcarz. Głōwnym celym placōwki bōło prezyntacyjo kulturowego fynōmyna, kerym je trwało a niyprzymijajōnco popularność serialu, do tygo mioło uōno ambicyjo coby stać sie ôstrzodkym kultury, we kerym ôdbować sie mioły trefy fanōw serialu ze jygo tworzicielōma a ludźōma kultury. Wchōd do muzyjōm nojdōwōł sie we bocznyj huliczce Jana Sobieskigo. Po wlyziyniu bez dźwiyrze zwiedzajōncych witoło wartowniczo budka a szlabōn, kery ôdmykoł sie po kupiyniu ajntryta. Piyrszymi ekspōnatōma bōły rozlygowane wele ściany po prawyj strōnie wycinki ze cajtōngōw ô serialu a tyż kśōnżki a kōmplet kōmiksōw ze seryje "Stawka większa niż życie". Naprzeciwko we kiosku szło kupić gadżety - koszulki, aszynbechery, breloczki a kisty sztracheclōw ze wizerunkōma bohaterōw serialu. Na ścianie prosto ôd wchodu we szaukastli rozlygowane bōły kasety VHS a muzyczne ze muzykōm ze filmu. Dali schodōma na prawo zlazowało sie na dōł do antryja, na prawo nojdujōwały sie haźle - ani uōne bōły stylizowane, mioły solidne metalowe dźwiyrza we stylu dźwiyrzōw we bunkrze a buchsztaby bōły na nich wykōnane gotyckim szrajbōnkym. Nostympne pōmiyszczyniy to "Caffe Ingrid", witoło uōne zwiydzajōncych płynōncōm ze głośnikōw muzykōm ze epoki. Na jeji ścianach rozlygowane bōły plakaty a reklamy ze czasōw II wojny światowyj. Ze epoki bōły tyż: bar, kasa, telefōn a zice. Miana drinkōw nawiōnzywały do titlōw poszczygōlnych ôdcinkōw serialu. Szło sam kupić cigarety "Juno" a cigary Brunnera. Kolejne pōmieszczyniy mo miano "Tolberg". Nojdujōwały sie we nim woskowe figury Klossa a Brunnera a tyż egzymplorze brōnie ze czasōw II wojny światowyj - giwery, noże, bagnety, granaty a chełmy. Kolejne pōmiyszczyniy to "Spotkanie", rozlygowane sam bōły ekspōnaty kere dowały pojyńciy ô ajnflusie serialu na kultura. M.in. zdjyńcie pamiōntkowyj tabuli, kero bōło poświyncōno nadaniu jednyj ze hulicōw we Ôlsztynie miana "Zaułek Stawki Większej niż życie". Na prawo ôd "Trefa" pōmiyszczyniy ô mianie "Liść dębu", a we nim woskowo figura Hansa Klossa na motocyklu ze bocznym wōzkym. Nojdalsze ôd wchodu pōmiyszczyniy mioło miano "Wiem kim jesteś". Sam wyświytloło sie fragmynta serialu, a we szaukastlach szło ôbejzdrzeć ôryginalne filmowe bandy a biksy ś nich, a tyż egzymplorze dyplōmōw dokōmyntujōncych zdobyte ôd tworzicielōw a szauszpilerōw serialu nadgrody, a tyż gadżety ze filmu. We jednyj ze ekōw pōmiyszczynio pod gipsdekōm bōło "wbito we ściana" atrapa lotniczyj bōmby. Muzyjōm stylizowane bōło na wnyntrze schrōna, niyuotynkowane ściany ze surowych herckōw, rube kable natynkowe, dźwiyrze wzorowane bōły na typowe lo armijowych schrōnōw tworzōm specyficzno klima.